**Worldometer**, aiemmin monikossa **Worldometers**, on verkkosivusto, joka tarjoaa laskureita ja reaaliaikaisia tilastoja eri aiheista. Sen omistaa ja sitä ylläpitää datayhtiö Dadax, joka rahoittaa toiminnan verkkomainonnan avulla. Worldometer on osa Real Time Statistics Projectia ja on oman ilmoituksensa mukaan "kansainvälisen kehittäjien, tutkijoiden ja vapaaehtoisten ryhmän" hallinnoima.

Worldometer on käytettävissä 34 kielellä ja sen tietokanta kattaa muun muassa maailman väestön, hallitukset, talouden, yhteiskunnan, tiedotusvälineet, ympäristö, ruoan, veden, energian ja terveyden. Sivustolta löytyvät myös mm. vuoden syntyneiden ja kuolleiden sekä päivän syntyneiden lukumäärät, päivän Google-haut ja maailman aliravittujen ihmisten määrän.

Vuonna 2020 verkkosivusto nousi julkisuuteen COVID-19-pandemiaan liittyvien tilastojensa ansiosta.

Historia
--------

Sivuston perusti Yhdysvalloissa venäläistaustainen Andrey Alimetov vuonna 2004. Se aloitti toimintansa uudelleen 29. tammikuuta 2008. Vuonna 2011 American Library Association äänesti sen yhdeksi parhaista ilmaisista viitesivustoista.

Sivusto vaihtoi nimensä alkuperäisestä *Worldometersistä* *Worldometeriksi* tammikuussa 2020 ja ilmoitti siirtyvänsä yksikölliseen verkkotunnukseen.

### Koronaviruspandemia

Vuoden 2020 alussa, koronaviruspandemian aikana, verkkosivuston suosio kasvoi. Se joutui kyberhyökkäyksen kohteeksi maaliskuussa 2020. Sivustoon iskettiin DDoS-hyökkäyksellä ja se hakkeroitiin muutamaa päivää myöhemmin, mikä johti virheellisiin tietoihin COVID-19-tilastosivulla noin 20 minuutin ajan. Hakkeroitu sivusto näytti COVID-19-tapausten dramaattista kasvua Vatikaanissa, mikä aiheutti paniikkia joidenkin sosiaalisen median käyttäjien keskuudessa. Espanjan hallitus käytti lukujaan hyödyksi väittäen, että maassa olisi otettu viidenneksi eniten koronavirustestejä maailmassa. Worldometerin COVID-19-lukuihin ovat viitanneet myös mm. *Financial Times*, *The New York Times*, *The Washington Post*, *Fox News*, *CNN* ja *Rede Globo*.*lähde?*

Worldometeriä on kritisoitu mm. omistuksen hämäryydestä, tietolähteisiin viittaamattomuudesta ja COVID-19-tilastojen ja luokitusten epäluotettavuudesta. 24. huhtikuuta sivusto kertoi, että 18 000 ihmistä olisi parantunut Espanjassa COVID-19-infektiosta, kun Espanjan hallituksen ilmoittama luku oli tuolloin 3 105 parantunutta. Lisäksi verkkosivustolla ei ole lainkaan tietoja Kosovosta.*lähde?* Ongelmien vuoksi mm. *Helsingin Sanomat* ilmoitti toukokuussa 2020, ettei se jatkossa käytä uutisoinnissaan Worldometeria ainoana lähteenä.

Vastaanotto
-----------

Our World in Datan tietopäällikkö Edouard Mathieu on todennut Worldometeristä, että "heille tärkeintä näyttää olevan viimeisin [COVID-19-tapausten] määrä missä tahansa, riippumatta siitä, onko tieto luotettavaa vai ei, riippumatta siitä, onko se hyvin lähteistettyä vai ei." Yalen yliopiston epidemiologi Virginia Pitzer taas on sanonut sivuston olevan "laillinen", mutta puutteellinen, epäjohdonmukainen ja virheitä sisältävä.

*Axios*-verkkosivuston mukaan Worldometer oli huhtikuussa 2020 maailman 28. suosituin verkkosivusto. Suurin osa (25,8%) kävijöistä tuli Yhdysvalloista, sen jälkeen tulivat järjestyksessä Intia (8,67%), Iso-Britannia (6,6%), Kanada (5,18%), Saksa (3,13%), Australia (2,49%), Puola (2,18%), Ranska (1,73%), Turkki (1,66%) ja Brasilia (1,65%). Kävijämäärä oli 36 928 prosenttia suurempi kuin vuotta aiemmin.

Lähteet
-------

1. 1 2  FAQ: Is it 'Worldometer' or 'Worldometers' (with a final 's')? *worldometers.info*.
2. ↑  Worldometer – About us *worldometers.info*.
3. ↑  Who is Dadax (Worldometer) *dadax.com*.  March 30, 2020.
4. ↑  Site of the week: Worldometers *Toronto Star*.  July 12, 2014.
5. ↑  Powering live statistics on the web *realtimestatistics.org*.
6. ↑  Worldometers: real-time world statistics *University of Toronto Map and Data Library*.
7. 1 2  Worldometers - real time statistics | Blog | National Library of New Zealand *natlib.govt.nz*.
8. 1 2 3 4 5 6 7  "The Covid-19 pandemic has catapulted one mysterious data website to prominence, sowing confusion in international rankings", 19 May 2020.
9. ↑  "The story of Worldometer, the quick project that became one of the most popular sites on the internet", *New Statesman*, 7 May 2020. (en)
10. ↑  Updates tracking website Worldometers hit by cyber attack *euroweeklynews.com*.
11. ↑  Virusdataa tarjoava Worldometer nousi tärkeäksi globaaliksi lähteeksi, mutta kuinka luotettava on sivusto joka ei kerro perustajistaan mitään? *hs.fi*. Viitattu 16.5.2021.
12. ↑  "Statistics website Worldometer sees unprecedented online traffic amid coronavirus", *Axios*, 12 May 2020. (en)

Aiheesta muualla
----------------

* Virallinen sivusto
* Worldometerin COVID-19 -tilastosivu